KOMISIJOS REGLAMENTAS (EB) Nr. 1467/2006
2006 m. spalio 4 d.
iš dalies keičiantis Europos Parlamento ir Tarybos reglamento (EB) Nr. 998/2003 II priede pateiktą šalių ir teritorijų sąrašą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiantį Tarybos direktyvą 92/65/EEB (1), ypač į jo 10 ir 19 straipsnius,
kadangi:
(1)
Reglamente (EB) Nr. 998/2003 nustatomi gyvūnų sveikatos reikalavimai, taikomi ne komerciniam naminių gyvūnėlių judėjimui, ir taisyklės, taikomos atliekant tokių judėjimų patikrinimus.
(2)
Reglamente (EB) Nr. 998/2003 nustatoma, kad trečiųjų šalių, iš kurių gali būti leidžiama įvežti naminius gyvūnėlius į Bendriją, jei įvykdomi tam tikri reikalavimai, sąrašą reikia pateikti to reglamento II priedo C dalyje.
(3)
Į Reglamento (EB) Nr. 998/2003 II priedo C dalies sąrašą įtraukiamos trečiosios šalys ir teritorijos, kuriose nėra pasiutligės atvejų, ir trečiosios šalys ir teritorijos, kuriose buvo nustatyta, kad pasiutligės patekimo į Bendriją dėl gyvūnų įvežimo iš tų trečiųjų šalių ir teritorijų rizika nėra didesnė už riziką, susijusią su įvežimu iš vienų valstybių narių į kitas.
(4)
Iš Jungtinės Karalystės pateiktos informacijos apie Didžiosios Britanijos Mergelių salas paaiškėja, kad pasiutligės patekimo į Bendriją dėl naminių gyvūnėlių įvežimo iš tos teritorijos rizika nėra didesnė už riziką, susijusią su jų įvežimu iš vienų valstybių narių į kitas arba iš Reglamente (EB) Nr. 998/2003 jau išvardytų trečiųjų šalių. Todėl Didžiosios Britanijos Mergelių salos turėtų būti įtrauktos į Reglamento (EB) Nr. 998/2003 II priedo C dalyje pateiktą sąrašą.
(5)
Siekiant Bendrijos teisės aktų aiškumo reikėtų pakeisti visą Reglamento (EB) Nr. 998/2003 II priede pateikiamą šalių ir teritorijų sąrašą.
(6)
Todėl Reglamentas (EB) Nr. 998/2003 turėtų būti atitinkamai iš dalies pakeistas.
(7)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 998/2003 II priedas pakeičiamas šio reglamento priedu.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. spalio 4 d.